
# Сания Әхмәтҗанова: «Дәвамчылар калырмы?»

(ШИГЫРЬ)

Авыр кайгы сулышларга капкан чакта,

«Әни!» диеп яшь аралаш илерәбез.

Аянычта таянычсыз калган көндә

Әткәйләрнең бер сүзенә тилмерәбез.

Догалардан калдырмыйк без әткәйләрне,

Догаларсыз мәхрүм итмик әнкәйләрне...

Күп кирәкми: җитә бары, истә тотсак,

Васыять итеп алар безгә әйткәннәрне.

Олыгайган көнебездә үкенсәк тә,

Нигә диеп, элегрәк аңламадык.

Бүген менә зикер әйтеп куанабыз...

Соңламадык, шәт, иншалла, соңламадык.

«Догалардан калдырмагыз, балалар!» – дип

Сорар көннәр килеп җитәр безгә дә бер.

Азан әйтер, «Йәсин» чыгар дәвам калса,

Иман белән кичкән булыр безнең гомер.


Следите за самым важным и интересным в Telegram-каналеТатмедиа

## Нет комментариев
Сания Әхмәтҗанова: «Дәвамчылар калырмы?»